Diari Oficial de la Generalitat Valenciana


Sumari del DOGV 6087, del 26-08-2009 (2009/9689)

RESOLUCIÓ de 20 de juliol de 2009, del conseller de Sanitat, per la qual s'encomana als comissionats de l'Agència Valenciana de Salut la gestió de determinades funcions en matèria d'assegurament sanitari del sistema sanitari públic de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6087

Data del DOGV
:   26-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9689


Data del document
:   20-07-2009

Organisme emissor
:   Conselleria de Sanitat

Tipus de document
:   Resolució

Descriptors 

:   * delegació de poders

RESOLUCIÓ de 20 de juliol de 2009, del conseller de Sanitat, per la qual s'encomana als comissionats de l'Agència Valenciana de Salut la gestió de determinades funcions en matèria d'assegurament sanitari del sistema sanitari públic de la Comunitat Valenciana. [2009/9689]  
Antecedents de fet  
Primer. En el marc de l'estructura, organització i funcionament de l'atenció sanitària a la Comunitat Valenciana es crea la figura del Comissionat de l'Agència Valenciana de Salut, amb l'objectiu de controlar i supervisar els departaments de salut on la prestació sanitària es faça en règim de concessió administrativa.  
Segon. La població protegida pel contracte amb les societats concessionàries està determinada en funció de la pertinença a un determinat departament de salut de la Comunitat Valenciana, del nivell de cobertura sanitària pública de cada persona i de la situació d'empadronament en qualsevol municipi de la Comunitat Valenciana.  
Tercer. La Conselleria de Sanitat, a través de la Direcció General d'Ordenació, Avaluació i Investigació Sanitària, exercix la gestió de l'assegurament sanitari i del Sistema d'Informació Poblacional.  
Quart. En conseqüència, a fi de garantir el compliment de la normativa, instruccions i procediments que es dicten en matèria d'assegurament sanitari i la correcta identificació dels ciutadans en el Sistema d'Informació Poblacional en els departaments de salut gestionats per mitjà de concessió administrativa, es fa necessari efectuar el corresponent encàrrec de gestió a favor del Comissionat de l'Agència Valenciana de Salut.  
Fonaments de dret  
I. La Conselleria de Sanitat és competent en matèria de sanitat i assistència sanitària, d'acord amb l'article 9.1 del Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, en relació amb el que disposa l'article 1 del Decret 120/2007, de 27 de juliol, del Consell, pel qual aprova el Reglament Orgànic i Funcional de la Conselleria de Sanitat.  
II. L'article 28, lletra j) de la Llei 5/1983, de 30 de desembre, del Consell, establix que els consellers, com a membres del Govern i caps de departament, tenen, entre altres, la funció d'exercir la direcció, iniciativa i inspecció de tots els servicis del departament i l'alta inspecció i la resta de funcions que els corresponguen respecte als organismes autònoms que hi estiguen adscrits.  
III. La Llei 6/2008, de 2 de juny, de la Generalitat, d'Assegurament Sanitari del Sistema Sanitari Públic de la Comunitat Valenciana, té com a objecte essencial establir les condicions per a l'accés universal al Sistema Nacional de Salut de totes les persones dins de l'àmbit de la Comunitat Valenciana i regular el registre de dades d'identificació, localització, assignació de recursos i acreditació de prestacions sanitàries de denominats Sistema d'Informació Poblacional, així com la gestió dels documents d'identificació sanitària.   
IV. La Llei 3/2003, de 6 de febrer, de la Generalitat, d'Ordenació Sanitària, crea l'Agència Valenciana de Salut com un organisme autònom, de caràcter administratiu, de la Generalitat, adscrit a la Conselleria de Sanitat, dotat de personalitat jurídica pròpia i plena capacitat per al compliment dels seus fins. El Decret 25/2005, de 4 de febrer, del Consell de la Generalitat, pel qual s'aproven els estatuts reguladors de l'Agència Valenciana de Salut, desplega el que establix l'esmentada Llei 3/2003 i establix que l'Agència Valenciana de Salut és l'eix de l'organització dels servicis sanitaris públics, que té com a finalitat coordinar totes les entitats administratives amb responsabilitats en el camp de la salut.  
V. En el marc de la Llei 15/1997, de 25 d'abril, sobre habilitació de noves formes de gestió del Sistema Nacional de Salut, s'inscriuen tant la constitució dels consorcis com de les concessions administratives com de qualssevol altres entitats de naturalesa o titularitat pública admeses en Dret.   
VI. L'article 30.1 del Decret 74/2007, de 18 de maig, del Consell, pel qual s'aprova el Reglament sobre estructura, organització i funcionament de l'atenció sanitària a la Comunitat Valenciana, establix que, en els departaments on la prestació sanitària es faça en règim de concessió administrativa, existirà la figura del Comissionat de l'Agència Valenciana de Salut amb funcions de control i supervisió de la societat concessionària i que ostenta la direcció del personal de l'Agència Valenciana de Salut no integrat en la concessió.  
VII. L'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, disposa que la realització d'activitats de caràcter material, tècnic o de servicis de la competència dels òrgans administratius o de les entitats de dret públic pot ser encomanada a altres òrgans o entitats de la mateixa administració o d'una altra, per raons d'eficàcia, o quan no es tinguen els mitjans tècnics idonis per al seu exercici. També disposa que l'encàrrec de gestió entre òrgans administratius o entitats de dret públic pertanyents a la mateixa administració ha de formalitzar-se en els termes que establisca la normativa pròpia i que ha de ser, en qualsevol cas, publicat, perquè tinga eficàcia, en el diari oficial corresponent.   
VIII. Les circumstàncies anteriors concorren en el Comissionat de l'Agència Valenciana de Salut per tal d'assumir la gestió de determinades funcions en matèria d'assegurament sanitari del sistema sanitari públic de la Comunitat Valenciana a què es referix esta resolució.   
En atenció de totes estes consideracions, vistos els preceptes legals citats i la resta que hi siguen d'aplicació, resolc:  
Primer  
Encomanar, amb caràcter indefinit, per raons d'eficàcia, la gestió de determinades funcions en matèria d'assegurament sanitari del sistema sanitari públic de la Comunitat Valenciana, als comissionats de l'Agència Valenciana de Salut dels departaments de salut on la prestació sanitària es faça en règim de concessió administrativa.  
Segon  
La gestió material que s'encomana als comissionats de l'Agència Valenciana de Salut dels departaments de salut on la prestació sanitària es faça en règim de concessió administrativa es realitza en els termes següents:   
1. Els comissionats són els òrgans encarregats de:  
- Vetlar pel compliment correcte de la normativa d'assegurament sanitari i de les instruccions que, pel que fa a això, dicte la Conselleria de Sanitat.  
- Valorar la idoneïtat dels recursos humans i materials per a l'exercici de les funcions d'assegurament sanitari, i controlar els actes d'assegurament sanitari que es duguen a terme en el seu departament de salut.  
- Transmetre a totes les persones que duguen a terme labors d'assegurament sanitari les instruccions que dicte la Conselleria de Sanitat en matèria d'assegurament sanitari, sense que per això estiguen facultats per a emetre cap instrucció.  
2. Així mateix, els comissionats s'encarregaran de fer totes les altres funcions que en matèria d'assegurament sanitari els assigne directament la Conselleria de Sanitat.  
3. Als comissionats s'assignaran els recursos humans i materials del departament de salut necessaris per al compliment del present encàrrec de gestió.  
Tercer  
La Conselleria de Sanitat pot deixar sense efecte en qualsevol moment l'encàrrec de gestió efectuat, comunicant este extrem amb tres mesos d'antelació als comissionats de l'Agència Valenciana de Salut dels departaments de salut on la prestació sanitària es faça en règim de concessió administrativa.  
Quart  
Ordenar la publicació de la present resolució en el Diari Oficial de la Comunitat Valenciana, perquè tinga immediatament eficàcia i efectes.  
Contra la present resolució, que posa fi a la via administrativa, pot interposar-se amb caràcter potestatiu recurs de reposició davant del mateix òrgan que la dicta, en el termini d'un mes, comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. També pot ser impugnada davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la publicació, d'acord amb l'article 46 de la Llei 29/1998, reguladora de la Jurisdicció Contenciosa Administrativa. Tot això sense perjuí que puga exercir-se qualsevol altre recurs que s'estime convenient.  
València, 20 de juliol de 2009.- El conseller de Sanitat: Manuel Cervera Taulet.